**Informatīvais ziņojums**

**„Par projekta** „**Latvijas romu platforma I: dialogs, sadarbība un iesaistīšana” īstenošanu Eiropas Savienības programmas „Tiesības, vienlīdzība un pilsonība 2014** – **2020” sadaļas „Dotācijas nacionālo romu platformu izveides atbalstam” ietvaros”**

Informatīvais ziņojums „Par projekta „Latvijas romu platforma I: dialogs, sadarbība un iesaistīšana” īstenošanu Eiropas Savienības programmas „Tiesības, vienlīdzība un pilsonība 2014 – 2020” sadaļas „Dotācijas nacionālo romu platformu izveides atbalstam” ietvaros” sagatavots pēc Kultūras ministrijas iniciatīvas, lai Kultūras ministrijai rastu nepieciešamo līdzfinansējumu un priekšfinansējumu Eiropas Savienības (turpmāk – ES) programmas „Tiesības, vienlīdzība un pilsonība 2014 – 2020” (turpmāk – ES programma) sadaļas „Dotācijas nacionālo romu platformu izveides atbalstam” (Action grants to support National Roma Platforms) ietvaros atbalstītā projekta „Latvijas romu platforma I: dialogs, sadarbība un iesaistīšana” (turpmāk – projekts) īstenošanai.

Projekta nepieciešamības pamatojums:

Saskaņā ar Eiropas Parlamenta un Padomes 2013.gada 17.decembra Regulas (ES) Nr.1381/2013 3.pantu, ES programmas vispārīgais mērķis ir veicināt tādas telpas turpmāku attīstību, kurā tiek veicināta, aizsargāta un efektīvi īstenota personu vienlīdzība un tiesības, kas paredzētas Līgumā par Eiropas Savienību, Līgumā par Eiropas Savienības darbību, ES Pamattiesību hartā un starptautiskajās konvencijās, kurām Eiropas Savienība ir pievienojusies. Saskaņā ar minētā lēmuma 4.(1.)(e) punktu 2015.gada darbības programma paredz novērst un apkarot visa veida vardarbību pret bērniem, jauniešiem un sievietēm, kā arī vardarbību pret citām riska grupām, it īpaši tuvinieku vardarbības riska grupām, un aizsargāt no šādas vardarbības cietušos.

2015.gadā 13.novembrī Eiropas Komisija (turpmāk – EK) iniciēja ES programmas ietvaros ierobežotu projektu konkursu „Action grants to support National Roma platforms” (RESTRICTED CALL FOR PROPOSALS JUST/2015/RDIS/AG/NRP2) (turpmāk – projektu konkurss) ar mērķi atbalstīt par romu integrācijas politikas koordināciju atbildīgās valsts iestādes ES dalībvalstīs, nodrošinot finansiālu atbalstu nacionālo romu platformu izveidei un attīstībai. EK sagaida, ka ES dalībvalstis ar šī atbalsta palīdzību veicinās dialogu un labās prakses apmaiņu starp visām romu integrācijas procesā iesaistītajām pusēm – romu pārstāvjiem, nevalstiskajām organizācijām, valsts pārvaldi, pašvaldību speciālistiem un ekspertiem. EK piešķirtais finansējums vienam projektam nevar pārsniegt 95% no kopējiem projekta izdevumiem.

EK administrē šo projektu konkursu, izsludinot projektu konkursu, izvērtējot projektu iesniegumus un uzraugot atbalstīto projektu īstenošanu. Pieteikties projektu konkursam varēja tikai EK Nacionālo romu kontaktpunktu tīklā iesaistītās ES dalībvalstu iestādēs, kuras nacionālajā līmenī ir atbildīgas par romu integrācijas politikas koordināciju.

Kultūras ministrija ir nacionālā institūcija, kas atbildīga par romu integrācijas politikas izstrādes un īstenošanas koordināciju, kā arī ir nacionālais romu kontakta punkts Eiropas Komisijas tiklā.

Viens no Nacionālās identitātes, pilsoniskās sabiedrības un integrācijas politikas pamatnostādņu 2012. – 2018.gadam (apstiprinātas ar Ministru kabineta 2011.gada 20.oktobra rīkojumu Nr.542) (turpmāk – pamatnostādnes) mērķiem ir veicināt sociāli atstumto grupu iekļaušanos sabiedrībā un novērst diskrimināciju, un to uzdevumiem:

* Atbalsta pasākumi romu integrācijai, izglītības un nodarbinātības līmeņa paaugstināšanai, kā arī veselības un sociālās aprūpes un mājokļu pakalpojumu pieejamības jomā (1.3.6.uzdevums);
* Popularizēt pētījumus par staļinisma un nacisma mazākumtautību upuriem, veicināt viņu piemiņas saglabāšanu (3.1.6.uzdevums).

Turklāt, lai panāktu minēto mērķi pamatnostādņu [īstenošanas plānā laikposmā līdz 2016.gadam](http://likumi.lv/doc.php?id=272471) (apstiprināts ar Ministru kabineta 2015.gada 25.februāra rīkojumu Nr.102) ir paredzēti vairāki uzdevumi diskriminācijas apkarošanas un romu integrācijas jomā, t.sk. sociālās atmiņas jomā, piemēram:

* iekļaut sabiedrībā sociālās atstumtības riskam pakļautās personas (1.3.1.uzdevums);
* īstenot atbalsta pasākumus romu integrācijai, t.sk. izglītības un nodarbinātības līmeņa paaugstināšanai, kā arī veselības, sociālās aprūpes un mājokļu jomā (1.3.3.uzdevums);
* samazināt vēsturiskiem faktiem neatbilstošu interpretāciju izplatīšanu par Latvijas okupāciju un Otro pasaules karu (3.1.3.uzdevums).

Ņemot vērā pamatnostādņu un to [īstenošanas plānā laikposmā līdz 2016.gadam](http://likumi.lv/doc.php?id=272471) minēto uzdevumu 2016.gadam paredzētos pasākumus romu integrācijas jomā, kā arī ES Padomes ieteikumu par efektīviem romu integrācijas pasākumiem dalībvalstīs (apstiprināts 2013.gada 9.decembrī, Nr.2013/C 378/01), un izvērtējot ES programmas projektu konkursa noteikumus, Kultūras ministrija izstrādāja un iesniedza projekta pieteikumu atbilstoši ES programmas projekta konkursa vadlīnijām, paredzot, ka projekta iesnieguma apstiprināšanas gadījumā tiks nodrošināts projektu konkursā noteiktais līdzfinansējums 5% un priekšapmaksa 20 % apjomā, veicot līdzekļu pārdali saskaņā ar Ministru kabineta 2010.gada 18.maija noteikumiem Nr.464 „Noteikumi par 74.resora „Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” uz Kultūras ministrijas speciāli projekta īstenošanai izveidoto kontu Valsts kasē.

Saskaņā ar EK Tiesiskuma un patērētāju ģenerāldirektorāta 2016.gada 11.marta īstenošanas lēmumu Nr. Ares (2016) 1251781 par dotāciju piešķiršanu aktivitātēm minētās programmas sadaļas „Dotācijas nacionālo romu platformu izveides atbalstam” (Award Decision for action grants to support National Roma Platforms) ietvaros (turpmāk – lēmums par dotāciju piešķiršanu) (lēmumspieejams Eiropas Komisijas Tieslietu ģenerālsekretariāta mājas lapā<http://ec.europa.eu/justice/grants1/files/2015_action_grants/2015_rdis_ag_nrcp/award_decision.pdf>) projekts ir apstiprināts, saņemot augstu novērtējumu (6 labākais projekta pieteikums), tādējādi ir radīta iespēja Latvijai īstenot aktivitātes, lai labāk koordinētu romu integrācijas politikas īstenošanu un attīstību, veicinot sadarbību starp līdzatbildīgo ministriju un to aģentūru pārstāvjiem, pašvaldību un to iestāžu speciālistiem, kā arī romu tautības, t.sk. romu nevalstisko organizāciju pārstāvjiem un, nevalstisko organizāciju ekspertiem, kas darbojas romu integrācijas jomā.

EK lēmums par dotāciju piešķiršanu ir juridiskais pamatojums, lai EK slēgtu granta līgumu ar Kultūras ministriju projekta īstenošanai.

Projekta apraksts:

Projekta galvenais mērķis ir, izveidojot Latvijas romu platformu, veicināt sadarbību un dialogu starp romu pilsonisko sabiedrību, valsts un pašvaldību iestāžu pārstāvjiem un sociālajiem partneriem, lai nodrošinātu plašāku iesaistīto personu efektīvu līdzdalību un romu integrācijas politikas pasākumu kopuma labāku koordināciju un ieviešanu valsts, reģionālā un vietējā līmenī.

Projekta apakšmērķi ir: (1) veicināt sadarbību un dialogu starp vietējām pašvaldībām, pašvaldību pārstāvjiem un nozares ministrijām, un romiem, tostarp attiecībā uz piekļuvi pieejamajiem finanšu resursiem no valsts un ES budžeta; (2) atbalstīt savstarpēju mācīšanos un labākās prakses apmaiņu romu integrācijas pamatjomās vietējā un reģionālajā līmenī; (3) palielināt pašvaldību speciālistu un valsts sektorā (atbildīgo ministriju un aģentūru) pārstāvju informētību par romu kultūru, vēsturi un to ietekmi uz viņu sociālo stāvokli; (4) sekmēt romu pārstāvju, tostarp jauniešu un sieviešu, līdzdalību un efektīvu iesaistīšanos romu integrācijas politikas pasākumu īstenošanā, kā arī sekmēt romu pilsoniskās sabiedrības pārstāvju spējas un prasmes.

Projektā paredzētie pasākumi:

1. reģionālās sanāksmes un vizītes trijās pašvaldībās (Daugavpilī, Jūrmalā un Jelgavā), kuru laikā Reģionālo ekspertu tīkla romu integrācijas jautājumos pārstāvji (izveidots ar Kultūras ministrijas [22.10.2014. rīkojumu Nr.5.1-1-264](http://www.km.gov.lv/lv/doc/nozaru/integracija/KMRik_2014_264.pdf)) apspriedis labo praksi romu integrācijas galvenajos virzienos, kā arī iepazīsies ar romu situāciju vietējā līmenī, tai skaitā apmeklējot romu ģimenes un to mājsaimniecības;
2. ikgadēja Latvijas romu platformas sanāksme, kurā reģionālo romu ekspertu tīkla un **Romu integrācijas politikas īstenošanas konsultatīvās padomes (izveidota ar Kultūras ministrijas 06.07.2012. nolikumu Nr.6-4-18)** locekļi, tostarp pārstāvji no romu pilsoniskās sabiedrības, apspriedīs esošās pieejas, metodes, kā arī problēmas, risinājumus un izaicinājumus, lai efektīvāk īstenotu un koordinētu romu integrācijas politiku nacionālajā līmenī;
3. atbalsts reģionālo romu nevalstisko organizāciju pārstāvju dalībai **Romu integrācijas politikas īstenošanas konsultatīvā padomē;**
4. četras praktiskās darbnīcas „Romu ģimeņu sociālās situācijas uzlabošana vietējā līmenī”, lai uzlabotu pašvaldību speciālistu zināšanas par romu integrācijas jautājumiem, tai skaitā to piekļuvi sociālajiem pakalpojumiem, pabalstiem un atbalsta programmām, ko nodrošina pašvaldības, kā arī konsultētu pašvaldību speciālistus un romu pilsoniskās sabiedrības pārstāvjus par pieejamajām nacionālajām un ES struktūrfondu programmām;
5. trīs izglītojošas lekcijas pašvaldībās par romu vēsturi, tai skaitā par romu genocīdu Otrā pasaules karā Latvijā, kultūru un tās ietekmi uz viņu sociālo stāvokli, lai celtu pašvaldību pārstāvju, tostarp ekspertu, skolotāju, sociālo darbinieku izpratni par minētajiem jautājumiem; šīs aktivitātes ietvaros tiks organizēta izstāde „Romu holokausts Latvijā (1941 – 1945)”.
6. romu aktīvistu un romu NVO pārstāvju apmācība, lai uzlabotu to projektu izstrādes un īstenošanas prasmes.

Kopumā īstenojot šo projektu ir plānots iesaistīt 211 valsts pārvaldes pārstāvjus, t.sk. 199 pašvaldību pārstāvjus un speciālistus, 12 ministriju un to pakļautībā esošu aģentūru pārstāvjus, kā arī 83 romu pārstāvjus un piecus pārstāvjus no ne-romu nevalstiskajām organizācijām.

Projekta īstenošanas gaitu koordinēs Kultūras ministrijā izveidota darba grupa, kurai projekta vadītājs (vismaz 3 reizes projekta īstenošanas laikā) sniegs pārskatu par projekta īstenošanas gaitu un sasniegtajiem rezultātiem.

Projektā īstenošanai plānots iesaistīt Kultūras ministrijas darbiniekus – projekta vadītāju un koordinatoru, finanšu asistentu, sabiedrisko attiecību speciālistu, un kuriem šī projekta ietvaros nav paredzēta papildus darba samaksa. Atbilstoši projektu konkursa noteikumiem, projekta īstenošanas ietvaros uz atklātā konkursa pamata ir plānots iesaistīt cilvēku (vēlams romu tautības), kas pildīs projekta asistenta funkcijas.

Saskaņā ar projektu konkursa noteikumu 5.2.apakšpunktu „Sākuma datums un ilgums” *(Start date and duration)* faktiskais projekta sākuma datums ir plānots un saskaņots ar Komisiju granta līguma sagatavošanas ietvaros. Projektu konkursa noteikumi paredz, ka projekta pasākumi tiks īstenoti tikai pēc granta līguma parakstīšanas. Tādējādi, ņemot vērā nepieciešamību Ministru kabineta sēdē apstiprināt iespēju Kultūras ministrijai uzņemties saistības un īstenot projektu, parakstīt granta līgumu ar Eiropas Komisiju,faktiski projekts tiks uzsākts 2016.gada 1.jūlijā. Projekta īstenošanas ilgums ir 12 mēneši.

Projektā paredzētie pasākumi nepārklāsies ar ES struktūrfondu un Kohēzijas fonda 2014. – 2020.gada plānošanas periodā darbības programmas „Izaugsme un nodarbinātība” 9.1.4.specifiskā atbalsta mērķa 9.1.4.4.pasākuma „Dažādību veicināšana (diskriminācijas novēršana)” ietvaros sniegto atbalstu un īstenotājām aktivitātēm. Pamatnostādņu [īstenošanas plānā laikposmā līdz 2016.gadam](http://likumi.lv/doc.php?id=272471) (apstiprināts ar Ministru kabineta 2015.gada 25.februāra rīkojumu Nr.102) ir paredzēti atšķirīgi uzdevumi un aktivitātes, lai īstenotu projektu un 9.1.4.4.pasākumu „Dažādību veicināšana (diskriminācijas novēršana)”. Piemēram, projekta aktivitāšu īstenošana ir paredzēta saskaņā ar pamatnostādņu īstenošanas plāna laikposmā līdz 2016.gadam 1.3.3.uzdevumu „Īstenot atbalsta pasākumus romu integrācijai, t.sk. izglītības un nodarbinātības līmeņa paaugstināšanai, kā arī veselības, sociālās aprūpes un mājokļu jomā”, bet 9.1.4.4.pasākuma „Dažādību veicināšana (diskriminācijas novēršana)” īstenošana ir paredzēta saskaņā ar minētā dokumenta 1.3.2.uzdevumu „Informēt sabiedrību un apmācīt dažādu palīdzošo profesiju speciālistus par iecietību un sociālo atstumtību, starpkultūru kompetencēm, tiesu praksi attiecībā uz diskrimināciju”, kurā Sabiedrības integrācijas fonds ir kā viens no galvenajiem īstenotājiem.

Saskaņā ar Ministru kabineta 2016.gada 9.februāra noteikumu Nr.102 „Darbības programmas „Izaugsme un nodarbinātība” 9.1.4.specifiskā atbalsta mērķa „Palielināt diskriminācijas riskiem pakļauto personu integrāciju sabiedrībā un darba tirgū” 9.1.4.4.pasākuma „Dažādību veicināšana (diskriminācijas novēršana)” īstenošanas noteikumi” (prot. Nr.6 33.§) 10.punktu projekta iesniedzējs pasākuma ietvaros ir Sabiedrības integrācijas fonds. Tādējādi, izmantojot Kultūras ministrijas **Romu integrācijas politikas īstenošanas konsultatīvo** padomi, kurā ir iekļauts arī Sabiedrības integrācijas fonda pārstāvis, tiks nodrošināta projektu aktivitāšu saturiskā saskaņošana, t.sk. informēšana par projekta īstenošanas gaitu un sasniegtajiem rezultātiem, lai izvairītos no jebkādas pārklāšanas. Projekta ietvaros Kultūras ministrijā tiks izveidota arī projekta īstenošanas komiteja, kas sekos projekta koordinēšanas un īstenošanas gaitai.

Papildus ir jānorāda, ka Kultūras ministrija plāno izmantot projekta finansējumu tikai, lai, attīstot koordinācijas platformu, veicināt sadarbību un dialogu starp romu pilsonisko sabiedrību, valsts un pašvaldību iestāžu pārstāvjiem un sociālajiem partneriem, lai nodrošinātu plašāku iesaistīto personu efektīvu līdzdalību un romu integrācijas politikas pasākumu kopuma labāku koordināciju un ieviešanu valsts, reģionālā un vietējā līmenī. Savukārt, saskaņā ar Ministru kabineta 2016.gada 9.februāra noteikumu Nr.102 „Darbības programmas „Izaugsme un nodarbinātība” 9.1.4.specifiskā atbalsta mērķa „Palielināt diskriminācijas riskiem pakļauto personu integrāciju sabiedrībā un darba tirgū” 9.1.4.4.pasākuma „Dažādību veicināšana (diskriminācijas novēršana)” īstenošanas noteikumi” (prot. Nr.6 33.§) 26.2.4.apakšpunktu plašai mērķa grupai – personām, kuras pakļautas diskriminācijas riskam etniskās piederības dēļ, tai skaitā romi un citas etniskās minoritātes, – ir plānotas individuālās un grupu konsultācijas izglītības jomas speciālistu, sociālā darba speciālistu, psihologu, karjeras konsultantu, speciālistu atkarību jomā un citu profesionāļu vadībā (piemēram, atbalsta grupas, informatīvas grupas, pašpalīdzības grupas) un citus profilēšanas rezultātā noteiktos pakalpojumus.

 Projekta finansēšana:

EK piešķirtais finansējums nedrīkst pārsniegt 95% no kopējām projekta attiecināmajām izmaksām, līdz ar to ap 5% no attiecināmajām izmaksām ir jālīdzfinansē projekta iesniegumu iesniedzējiem ar nosacījumu, ka tie nav ES budžeta līdzekļi.

Saskaņā ar ES programmas projektu konkursa noteikumiem avansā tiek izmaksāti 80% no EK piešķirtā finansējuma (granta), tādēļ projekta īstenotājiem papildus minētajam 5% līdzfinansējumam ir jānodrošina priekšfinansējums 20% apjomā no EK piešķirtā finansējuma jeb8 411,12 *euro*. Priekšfinansējums kā gala maksājums tiks atmaksāts pēc noslēguma ziņojuma un finanšu pārskata saņemšanas un apstiprināšanas EK.

Saskaņā ar ES programmas projektu konkursa noteikumiem pievienotās vērtības nodokļa izmaksas tiek atzītas par attiecināmām izmaksām.

Pēc projekta ieviešanas un attiecināmo izmaksu apstiprināšanas, EK veiks gala maksājumu priekšfinansējuma apjomā, kurš tiks ieskaitīts atpakaļ valsts budžetā.

Kopējais maksimālais projektu īstenošanai nepieciešamais līdzfinansējuma un priekšfinansējuma apjoms no valsts budžeta ir10 625,12 *euro*.

Projekta īstenošanas laikā līdzfinansējuma un priekšfinansējuma izmaksām nepieciešamais apjoms var samazināties.

Paredzēta projekta finansējuma apjoms un tās sadalījums:

Projekta kopējais budžets ir 44 269,61 *euro*, tai skaitā EK finansējums (95%) ir 42 055,61 *euro* un valsts budžeta līdzfinansējums (5%) ir 2 214,00 *euro*.

Saskaņā ar PROGRESS programmas projektu konkursa noteikumiem projekta īstenotajam ir nepieciešams veikt priekšfinansēšanu, kas ir 20% jeb 8 411,12 *euro* no piešķirtā granta.

EK finansējums, kurā nav iekļauts priekšfinansējuma atmaksas apmērs ir 33 644,49 *euro*, jo nav iespējams precīzi noteikt, kad priekšfinansējuma atmaksa tiks veikta.

Līdz ar to, noapaļojot, kopējais maksimālais projektu īstenošanai nepieciešamais līdzfinansējuma un priekšfinansējuma apjoms no valsts budžeta ir 10 625,12 *euro*.

Projekta īstenošanai nepieciešamā finansējuma sadalījums pa gadiem (*euro*):

|  |  |  |  |
| --- | --- | --- | --- |
| **Finansējuma avots un izmaksu veids** | **2016.gads** | **2017.gads** | **Kopā** |
| EK finansējums (grants) | 33 644,49 | 0 | 33 644,49 |
| EK finansējums (priekšfinansējums nodrošināts no valsts budžeta, ko EK atmaksās atpakaļ pēc projektu noslēguma) | 4 000,00 | 4 411,12  | 8 411,12  |
| Valsts budžeta līdzfinansējums | 1 000,00 | 1 214,00 | 2 214,00 |
| Kopā no valsts budžeta nepieciešamais finansējums | 5 000,00 | 5 625,12 | 10 625,12 |

Finanšu un procentuālais sadalījums pa izmaksu veidiem ir indikatīvs un var mainīties atkarībā no tā, kad tiks noslēgts līgums ar EK un tiks uzsākta tā īstenošana. Finansējuma apmērs šobrīd aprēķināts projekta iesnieguma līmenī un varētu tikt precizēts (samazināts), ja EK lūgs precizēt tā plānoto budžetu.

Projekts  tiktu īstenots Kultūras ministrijā budžeta programmā 67.00.00 „Eiropas Kopienas iniciatīvas projektu un pasākumu īstenošana”, apakšprogrammā 67.06.00 „Eiropas Kopienas iniciatīvas projekta īstenošana”.

2017.gadā plānots veikt priekšfinansējuma atmaksu valsts pamatbudžetā 8 411,12*euro* apmērā. Saskaņā ar ES programmas projektu konkursa noteikumiem priekšfinansējums kā gala maksājums tiks atmaksāts pēc noslēguma ziņojuma un finanšu pārskata saņemšanas un apstiprināšanas EK. Projekta īstenotājs minētos līdzekļus saņems kā ārvalstu finanšu palīdzību un veiks atmaksu valsts budžetā.

Kultūras ministrijas budžetā nav brīvu finanšu līdzekļu priekšfinansējuma nodrošināšanai un budžeta iestādes var uzņemties papildu saistības vienīgi Eiropas Savienības politikas instrumentu un parējās ārvalstu finanšu palīdzības līdzfinansēto projektu un pasākumu īstenošanai, ja ir saņemts attiecīgs Ministru kabineta lēmums (Likuma par budžeta un finanšu vadību 24.panta trešā daļa).

**Ņemot vērā minēto, projekta „Latvijas romu platforma I: dialogs, sadarbība un iesaistīšana” īstenošanai Eiropas Savienības programmas „Tiesības, vienlīdzība un pilsonība 2014** – **2020” sadaļas „Dotācijas nacionālo romu platformu izveides atbalstam” ietvaros Kultūras ministrijai kopējais nepieciešamais finansējums ir 10 625,12 *euro*, tai skaitā** **2016.gadā līdzfinansējums 1 000,00 *euro*** **un priekšfinansējums 4 000,00  *euro* apmērā, 2017.gadā līdzfinansējums 1 214,00*****euro*** **un priekšfinansējums 4 411,12*****euro* apmērā.**

Kultūras ministre D.Melbārde

Vīza: Valsts sekretārs S.Voldiņš

24.05.2016. 09:38

2 278

D.Kretalovs

Tālr. 67330312, fakss: 67330293

Deniss.Kretalovs@km.gov.lv